Tavaszi családi nap Szeged Tarjánvárosban 2012.04.28.

Nyüzsgő gyerekcsapatot és békésen beszélgető felnőtteket talált Bíró László püspök délután, Szegeden, a Tátra téren, a Szent Gellért Templom előtt. A felfújható óriás sárkány egész nap a térre vonzotta a gyerekeket, azokat is, akik soha nem jártak errefelé, és a felnőtteket is kísérőként, akik csak most tudták meg, hogy itt egy templom is működik. A színes program és a jó idő itt marasztalta a máskor sietős embereket. Az algyői óvodások Pinokkió tánca, és az iskola népi tánccsoportja szemgyönyörködtető látványt varázsolt elénk, az utóbbiakkal a jelenlévő gyerekek is tanulni kezdték a népi táncot. A Ruzsa Sándor citerazenekar érdekes Mária énekeket is tanított nekünk. 

A családbarát gondolkodásról, nem családok nélkül, hanem velük együtt kezdtünk megbeszélés sorozatot. A nagycsaládosok Balogh Elemér alkotmánybíró és felesége, Altorjay Tamás operaénekes és felesége, valamint Ferentzi Csaba GFHF adjunktusa és felesége, érdekesen mutatta be mit jelent ma, nagycsaládban élni, és a feleségek elmondták, mit jelent a nagycsaládért feláldozni egy karriert.

A püspökkel közösen tartott fórumon szinte minden kényes kérdés előkerült. Az is, hogy nem csak a családért, hanem az egyház működési feltételeiért is lobbyzni kell minden fórumon, nem csak itthon, hanem néha még az EU-ban is, mert gyakran a törvényjavaslatok, olyan ideológiai csoportok gondolkodását tükrözik, akik a fogyasztást, a világpolgárságot és nem a család növekedését, vagy a vallásosság terének bővülését szorgalmazzák.
A hagyományteremtő céllal megrendezett plébánia napon, melyet legalább 30 önkéntes készített elő, nem számítva azt az 50 cserkészt, aki a szemét szedéssel nem csak környezetünket tette szebbé, hanem a gyerekek között a környezettudatos magatartást is erősítette. A 350 ebéd majdnem kevés volt, a misén talán 400-an is részt vettek és az ÁGOTA Alapítvány gondozásában lévő gyerek valamit megéreztek abból, hogy a templomi közösség egy kicsit más, mint amelyben ők felnőttek.
Bíró László és a plébánia papjai által celebrált misén felvonultak a plébánia liturgikus életében is fontos szerepet játszó akolitusok is, és a Lumen énekkar. A zsúfolásig megtelt templom hívei számára igazi vallási áhítatot szereztek. Altorjay Tamás és Szécsi Edit párosaiban pedig a mise végén a veszekedő és a kibékülő házaspárok érzelmei szólaltak meg. Méltó koronája volt a misének a Magyarországon misszionáló Joty nővér indiai éneke az élet tiszteletéről. A misét zárta Nagy Imre Erik szegedi zeneszerző-karmester nemzetközi zeneszerzői pályázaton első díjat nyert Ave Maria duettje.
A családbarát gondolkodás és jövő stratégia felmérésére kérdőíveket osztottunk ki, amelyben a névtelenül nyilatkozó párokat a meglévő és a vágyott gyerekek számáról is kérdeztük. Sőt a 12 évnél idősebb gyerekek családi élményeit, esetleges traumáit is igyekeztünk felmérni. Ennek eredményét később tesszük közzé.
A családi napon becslésünk szerint legalább 300 gyerek és 250 felnőtt vett részt, az internetes hirdetésünket 475-en látogatták meg. Az eseményről hírt adott a Délmagyarország, a Mária Rádió, a TELIN Televízió, és reméljük a Magyar Kurír is megemlíti majd az eseményt. Az ide látogatóknak több mint fele vendég volt, ami azt jelenti, megmutattuk magunkat a környezetünknek. Talán lassan mélyül a plébánia és a panellakók barátsága.
PS: Családi programunkat a Nemzeti Család és Szociálpolitikai Intézet valamint a Nemzeti Erőforrás Minisztérium pályázata támogatta, bár pénzt még csak ígértek, de eddig nem küldtek.

